ভিকোস-আওস জাতীয় উদ্যান

**ভিকোস–আওস জাতীয় উদ্যান** () হলো উত্তর-পশ্চিম গ্রিসের এপিরাস অঞ্চলের একটি জাতীয় উদ্যান। ১৯৭৩ সালে প্রতিষ্ঠিত এই উদ্যানটি গ্রিসের মূল ভূখণ্ডের দশটি জাতীয় উদ্যানের মধ্যে অন্যতম। এটি ইয়ানিনা শহর থেকে ৩০ কিলোমিটার (১৯ মাইল) উত্তরে, পিন্ডাস পর্বতশ্রেণীর উত্তরাংশে অবস্থিত। এলাকার দুটি প্রধান গিরিখাতের নামানুসারে এর নামকরণ করা হয়েছে। ১২,৬০০ হেক্টর (৩১,১৩৫ একর) পাহাড়ি এলাকা জুড়ে বিস্তৃত এই উদ্যানে রয়েছে অসংখ্য নদী, হ্রদ, গুহা, গভীর গিরিখাত এবং ঘন শঙ্কুবৃক্ষ ও পর্ণমোচী বন। উদ্যানটি 'নাতুরা ২০০০' বাস্তুসংস্থানিক নেটওয়ার্ক এবং ইউনেস্কো জিওপার্কের অন্তর্ভুক্ত। সমুদ্রপৃষ্ঠ থেকে এর উচ্চতা ৫৫০ মিটার থেকে ২,৪৯৭ মিটারের (১,৮০৪ থেকে ৮,১৯২ ফুট) মধ্যে। প্রতি বছর ১ লক্ষেরও বেশি মানুষ এই উদ্যান পরিদর্শন করেন এবং র‍্যাফটিং, ক্যানো-কায়াকিং, হাইকিং ও মাউন্টেন বাইকিং-এর মতো কার্যক্রমে অংশগ্রহণ করেন।

উদ্যানের মূল অংশ  এলাকা জুড়ে বিস্তৃত। এটি মূলত দর্শনীয় ভিকোস গিরিখাত নিয়ে গঠিত, যা ভোইদোমাতিস নদীর প্রবাহে তৈরি হয়েছে। গিরিখাতটির প্রধান অংশ ১২ কিলোমিটার (৭ মাইল) দীর্ঘ এবং এর গভীরতা প্রায় ১,০০০ মিটার (৩,৩০০ ফুট) পর্যন্ত পৌঁছায়। এর প্রস্থ স্থানভেদে ভিন্ন—কোথাও ২৫০০ মিটার প্রশস্ত, আবার কোথাও মাত্র কয়েক মিটার সরু। উদ্যানটির সীমানার মধ্যে রয়েছে আওস গিরিখাত, মাউন্ট তিমফে (যার গামিলা চূড়া ২,৪৯৭ মিটার বা ৮,১৯২ ফুট উঁচু) এবং বেশ কিছু ঐতিহ্যবাহী জনবসতি। এলাকাটির দুর্গমতা, মানুষের কম উপস্থিতি, এবং বায়োটোপ ও অণু-জলবায়ুর বৈচিত্র্যের কারণে এখানকার পরিবেশ দারুণভাবে সমৃদ্ধ। মূলত এসব কারণেই এখানে ১,৮০০টিরও বেশি বিভিন্ন প্রজাতির উদ্ভিদ টিকে আছে। ভিকোস–আওস জাতীয় উদ্যানে ব্যাপক বন্যপ্রাণী ও জীববৈচিত্র্য রয়েছে। এখানে অনেক বড় আকারের স্তন্যপায়ী প্রাণী দেখা যায়, যার মধ্যে বাদামী ভালুক অন্যতম। বস্তুত, এই উদ্যানটিকে বাদামী ভালুকের জন্য ইউরোপের অন্যতম শেষ নিরাপদ আশ্রয়স্থল বা দুর্গ মনে করা হয়। এছাড়া, এখানকার বৈচিত্র্যময় বাস্তুতন্ত্র ও প্রাকৃতিক পরিবেশের কারণে গ্রিসের প্রকৃতি সংরক্ষণের ক্ষেত্রে এটি অত্যন্ত মূল্যবান একটি এলাকা হিসেবে বিবেচিত।

এই এলাকায় মানুষের বসবাসের প্রাচীনতম প্রমাণ পাওয়া যায় প্রায় ১৭,০০০ থেকে ১০,০০০ বছর আগে। ঐতিহাসিক কালজুড়ে এই এলাকাটি মূলত জনশূন্যই ছিল। তবে ১৭শ থেকে ১৯শ শতাব্দীর মধ্যবর্তী সময়ে জাগোরির স্থানীয় সম্প্রদায়গুলো বেশ শক্তিশালী হয়ে ওঠে। তারা একধরনের স্বায়ত্তশাসন অর্জন করে এবং বাণিজ্যের প্রসারে অর্থনৈতিকভাবে বেশ সমৃদ্ধ হয়; সেই সাথে এলাকাটি লোকজ চিকিৎসার একটি প্রধান কেন্দ্র হিসেবেও পরিচিতি পায়। সাম্প্রতিক দশকগুলোতে স্থানীয় বসতিগুলো জনশূন্য হয়ে পড়ায় অর্থনৈতিক মন্দা দেখা দেয়। এর প্রতিকার হিসেবে বর্তমানে এখানে পরিবেশ-বান্ধব পর্যটন বা ইকো-টুরিজমকে গুরুত্ব দেওয়া হচ্ছে, যা একই সাথে এখানকার প্রাকৃতিক পরিবেশ ও ঐতিহ্যবাহী স্থাপত্য সংরক্ষণে বিশেষ ভূমিকা রাখছে।

## ভূগোল ও ভূতত্ত্ব

### ভিকোস গিরিখাত

ভিকোস গিরিখাত মাউন্ট তিমফের দক্ষিণ ঢালে অবস্থিত। এর প্রধান অংশটি ভিকোস এবং মনোদেন্দ্রি গ্রাম দুটির মধ্যে অবস্থিত এবং এটি প্রায়  গভীর, যা দক্ষিণ-পূর্ব থেকে উত্তর-পশ্চিম দিকে বিস্তৃত। গিরিখাতটির দৈর্ঘ্য মোট ২০ কিলোমিটার (১২ মাইল), যার মধ্যে ১২ কিলোমিটার (৭ মাইল) অংশ উদ্যানটির মূল সীমানার ভেতরে পড়ে। এখানকার ভূদৃশ্য অত্যন্ত বৈচিত্র্যময় এবং ভূমির উচ্চতায় হঠাৎ বড় ধরনের পরিবর্তন চোখে পড়ার মতো। গিরিখাতটির কোনো কোনো স্থানে গভীরতা ৯০০ মিটার (২,৯৫৩ ফুট) এবং দুই প্রান্তের প্রস্থ ১,১০০ মিটার (৩,৬০৯ ফুট) পর্যন্ত হয়। প্রস্থের তুলনায় গভীরতার এই অনুপাতের কারণেই গিনেস বুক অফ ওয়ার্ল্ড রেকর্ডস একে বিশ্বের গভীরতম গিরিখাত হিসেবে স্বীকৃতি দিয়েছে; যদিও এই দাবি নিয়ে বিশেষজ্ঞ মহলে বিতর্ক রয়েছে। গিরিখাতটির মধ্যবর্তী ও উঁচু অঞ্চলগুলোতে খাড়া ঢাল এবং গভীর পাথুরে পাহাড়ের প্রাধান্য দেখা যায়। এছাড়া গিরিখাতটির দুই পাশেই রয়েছে অসংখ্য খাঁজ। পানির প্রবাহে পাথুরে দেয়ালগুলো ক্ষয় হয়ে সেখানে প্রচুর পাথরকুচি বা 'স্ক্রি' জমেছে।

লক্ষ লক্ষ বছর ধরে আওস নদীর উপনদী ভোইদোমাতিসের স্রোতে ভিকোস গিরিখাতটি গঠিত হয়েছে। ভোইদোমাতিস নদীটি মূলত মৌসুমী প্রকৃতির, তবে গিরিখাতের নিচের অংশে সারা বছরই পানি প্রবাহ থাকে। এই গিরিখাতের ভৌগোলিক বৈশিষ্ট্যের কারণেই এর আশপাশের এলাকা বছরের বেশিরভাগ সময় বেশ খাড়া ও দুর্গম হয়ে থাকে।

ভিকোস গিরিখাত পাহাড়ের একটি গভীর অংশ জুড়ে বিস্তৃত বলে এর ঢালে বিভিন্ন বয়সের শিলাস্তর স্পষ্টভাবে দৃশ্যমান। ভূপৃষ্ঠ থেকে ২০০ মিটার (৬৬০ ফুট) গভীর পর্যন্ত উপরের স্তরটি মূলত তুলনামূলকভাবে নতুন ইওসিন যুগের চুনাপাথর দিয়ে গঠিত। ২০০ থেকে ৭০০ মিটার (২,৩০০ ফুট) গভীরতায় রয়েছে ক্যাম্পানিয়ান যুগের শিলাস্তর। এর নিচে, অর্থাৎ ৭০০ মিটারেরও বেশি গভীরে দেখা মেলে জুরাসিক ও ক্রিটেশিয়াস যুগের চুনাপাথরের। সবচেয়ে নিচের বা গভীরতম স্তরগুলোতে মূলত ধূসর জুরাসিক ডলোমাইটের প্রাধান্য দেখা যায়। ভোইদোমাতিস অববাহিকায় পলি ও শিলাতাত্ত্বিক গবেষণায় দেখা গেছে যে, গিরিখাতের ভেতরের পলল স্তরগুলো চুনাপাথর থেকে তৈরি উপাদান দিয়ে গঠিত। প্রায় ৩০,০০০ বছর আগে হিমবাহের প্রভাবে উচ্চতর ভূমি থেকে ভোইদোমাতিস নদী এই উপাদানগুলো বহন করে এনেছিল। এর পরবর্তী বা মধ্যবর্তী স্তরগুলো সৃষ্টি হয়েছে প্রায় ২০,০০০ বছর আগে হিমবাহ গলে যাওয়া এবং উচ্চভূমি থেকে নেমে আসা পানির ব্যাপক প্রবাহের ফলে। অন্যদিকে, বাইরের স্তরটি তৈরি হয়েছে মানুষের বিভিন্ন কর্মকাণ্ড, যেমন পশুপালনের ফলে; যা ব্যাপক হারে বন উজাড় ও ভূমিক্ষয়ের কারণ হয়েছিল। ভোইদোমাতিস অববাহিকায় হিমবাহের তিনটি প্রধান ধাপের প্রমাণ পাওয়া যায়, যার মধ্যে সবচেয়ে বড় এবং প্রাচীন দুটি ধাপ মধ্য প্লেইস্টোসিন যুগে ঘটেছিল। হিমবাহের সক্রিয়তার শেষ ধাপটি সম্ভবত লাস্ট গ্লেসিয়াল ম্যাক্সিমাম চলাকালীন, ২২,০০০ থেকে ২০,০০০ বছর আগের মধ্যে ঘটেছিল।

চুনাপাথরের একটি অন্যতম প্রধান বৈশিষ্ট্য হলো—পানির ক্ষয়কার্যের ফলে সৃষ্ট এর ‘কার্স্ট’ প্রকৃতি। মধ্য প্লেইস্টোসিন হিমবাহের সময় উচ্চভূমির চুনাপাথর এলাকাগুলো বরফে ঢাকা ছিল এবং এর অনেক অভ্যন্তরীণ নিষ্কাশন নালী বা কার্স্ট চ্যানেল পলি জমে ভরাট হয়ে গিয়েছিল। ফলে হিমবাহের গলিত পানি মাটির নিচে যাওয়ার সুযোগ পেত না, বরং সরাসরি নদীপ্রণালীতে মিশে যেত। এর প্রভাবেই হিমবাহের প্রান্তগুলো তখন উপত্যকার তলদেশ পর্যন্ত নেমে এসেছিল। এর ঠিক বিপরীতে, আন্তঃহিমবাহ বা উষ্ণতর সময়কালে উপরিভাগের পানি নিষ্কাশন ব্যবস্থা এবং ভূগর্ভস্থ কার্স্ট নিষ্কাশন ব্যবস্থার মধ্যে সংযোগ পুনরায় কার্যকর হয়ে উঠত। চুনাপাথরের ছিদ্র দিয়ে চুইয়ে পড়ার সময় পানি পাথরকে দ্রবীভূত করে, যার ফলে সেখানে একটি বিস্তৃত ভূগর্ভস্থ পানি নিষ্কাশন ব্যবস্থা গড়ে উঠেছে। সময়ের সাথে সাথে এই গুহা ও নালীগুলো ক্রমশ বড় হতে থাকে এবং এক পর্যায়ে ধসে গিয়ে তৈরি করে বিশাল পাথুরে উন্মুক্ত এলাকা ও খাড়া ঢাল। এই প্রক্রিয়াটিই এলাকাটিতে পানির স্বল্পতার অন্যতম কারণ। মূলত ভূগর্ভস্থ কোনো অভেদ্য পাথরের স্তরের সংস্পর্শে আসার পরই কেবল পানি পুনরায় উপরিভাগে বেরিয়ে আসতে পারে।

### আওস গিরিখাত
উদ্যানের উত্তরাংশে এবং কোনিৎসা শহরের খুব কাছেই আওস নদীটি প্রবাহিত হয়। নদীটি ত্রাপেজিৎসা (২,০২২ মিটার বা ৬,৬৩৪ ফুট), মাউন্ট তিমফে এবং রাইদোভুনি (১,৯৫৭ মিটার বা ৬,৪২১ ফুট)-এর মতো সুউচ্চ পাহাড়গুলোর মাঝ দিয়ে বয়ে যাওয়ার সময় সরু পথের সৃষ্টি করে, যা ১০ কিলোমিটার দীর্ঘ আওস গিরিখাতের জন্ম দিয়েছে। পূর্ব-পশ্চিম দিকে বিস্তৃত এই গিরিখাতটিতে ১৭ থেকে ১৯ শতকের তৈরি অসংখ্য পাথরের এক-খিলানযুক্ত সেতু রয়েছে; সেই সাথে স্থানীয় ঐতিহ্যবাহী স্থাপত্যশৈলীতে নির্মিত বেশ কিছু মঠও এখানে দেখা যায়। এটি প্রচুর পরিমাণে গৌণ নালা এবং জলধারার উপস্থিতির জন্য পরিচিত। গিরিখাতের দক্ষিণাংশ উত্তরাংশের চেয়ে বেশি খাড়া। খাড়া দেয়ালগুলোর অভ্যন্তরে গভীর ও খাড়া খাদগুলো চুনাপাথর ক্ষয়ের ফলে সৃষ্ট প্রচুর পরিমাণ উপাদান আওস নদীতে নিয়ে আসে। গিরিখাতের তলদেশে অবস্থিত ঘন ডলোমাইট শিলাগুলো প্রারম্ভিক জুরাসিক যুগের এবং এগুলোই উদ্যানের প্রাচীনতম শিলাস্তর। এগুলোর ভেতরে প্রাপ্ত সামুদ্রিক জীবাশ্মের মাধ্যমে এদের বয়স নির্ধারণ করা হয়েছে।

### মাউন্ট তিমফে

দুটি গিরিখাতের মাঝখানে তিমফে পর্বতমালা অবস্থিত। এর সর্বোচ্চ চূড়াগুলো হলো গামিলা , আস্ত্রাকা , প্লোসকোস  এবং লাপাতোস । এই এলাকার একটি অনন্য বৈশিষ্ট্য হলো স্থানীয় নদীখাতের ক্ষয়ের ফলে সৃষ্ট প্রাকৃতিক জলাধার।মাউন্ট তিমফের উঁচু পার্বত্য এলাকাগুলোতে অনেকগুলো আলপাইন হ্রদ রয়েছে, যেগুলোর চারপাশ ঘিরে আছে বিস্তীর্ণ আলপাইন তৃণভূমি। এই হ্রদগুলো বেশ কিছু বিরল প্রজাতির উভচর প্রাণীর নিরাপদ আবাসস্থল। জাতীয় উদ্যানের সবচেয়ে বড় হ্রদটির নাম ‘দ্রাকোলিমনি’ বা ‘ড্রাগনলেক’, যা হিমবাহ সরে যাওয়ার পর তৈরি হয়েছিল। মাউন্ট তিমফের প্রায় ২,০০০ মিটার (৬,৫৬২ ফুট) উচ্চতায় অবস্থিত এই হ্রদটি ১ হেক্টর (২ একর) জায়গা জুড়ে বিস্তৃত এবং এর সর্বোচ্চ গভীরতা ৪.৯৫ মিটার (১৬ ফুট)।

গামিলা ও আস্ত্রাকা চূড়ার কাছাকাছি পাপিনগো গ্রামের আশপাশে বেশ কিছু খাড়া পাহাড় ও উলম্ব গুহা রয়েছে। পৌরাণিক কাহিনীর আদলে নামকরণ করা এসব গুহার মধ্যে ‘ওডিসিউসের গর্ত’ এবং ‘ইপোসের গহ্বর’ অন্যতম। এসব গুহা নিয়ে গুহা গবেষক বা স্পেলিওলজিস্টরা নিয়মিত গবেষণা ও অভিযান চালিয়ে যাচ্ছেন। ‘প্রোভাতিনা’ বা ‘ভেড়ির গুহা’ নামের গুহাটি বিশ্বের অন্যতম গভীর গুহা হিসেবে পরিচিত, যার গভীরতা প্রায় ৪০৮ মিটার। ১৯৬৫ সালে ক্যামব্রিজ ইউনিভার্সিটি কেভিং ক্লাবের একদল ব্রিটিশ গবেষক প্রথম এটি আবিষ্কার করেন; এরপর থেকে বিভিন্ন অভিযানে এর বিস্তারিত জরিপ চালানো হয়েছে। এর কাছেই রয়েছে ৪৫১ মিটার গভীর ‘ইপোসের গহ্বর’, যা মূলত পাশের মালভূমি থেকে আসা পানি নিষ্কাশনের কাজ করে।

মাউন্ট তিমফে মূলত কয়েকটি উঁচু চ্যুতি ব্লক এবং খাড়া ঢাল নিয়ে গঠিত। এর মূল অংশ প্যালিওসিন-ইওসিন যুগের চুনাপাথর দিয়ে তৈরি। এছাড়া পাহাড়টির উত্তরের ঢালগুলোতে ক্যাম্পানিয়ান ও জুরাসিক যুগের ডলোমাইট এবং চুনাপাথরের স্তর উন্মুক্ত অবস্থায় দেখা যায়। পাহাড়ের নিচের দিকের ঢালগুলো মূলত নবীন ‘ফ্লাইশ’ শিলা দিয়ে গঠিত। এই শিলাস্তরগুলো মূলত সিল্টস্টোন ও বেলেপাথরের সমন্বয়ে তৈরি, যা বেশ নরম এবং সহজেই ভেঙে আলাদা হয়ে যায়। শেষ কোয়াটারনারি যুগে—অর্থাৎ প্রায় ২৮,০০০ বছর আগে—মাউন্ট তিমফের পার্বত্য অঞ্চলে হিমবাহের ব্যাপক প্রভাব ছিল। মাউন্ট তিমফের হিমবাহজনিত ভূদৃশ্য দক্ষিণ ঢালে, আস্ত্রাকা-গামিলা মালভূমি এবং স্কামনেলি ও সেপেলোভো গ্রামের উপরের উচ্চভূমিতে খুব স্পষ্টভাবে চোখে পড়ে। এসব জায়গায় ‘পার্শ্বীয়’ ও ‘প্রান্তীয় মোরাইন’গুলোই প্রধান ভূ-প্রাকৃতিক বৈশিষ্ট্য হিসেবে বিরাজমান। এছাড়া সমুদ্রপৃষ্ঠ থেকে ৮৫০ মিটার (২,৭৮৯ ফুট) উচ্চতা পর্যন্ত হিমবাহজনিত সঞ্চয়ের অন্যান্য রূপও দেখা যায়; যার মধ্যে রক হিমবাহ এবং চুনাপাথরের পেভমেন্ট বিশেষভাবে উল্লেখযোগ্য।

### বসতিসমূহ
ভিকোস–আওস জাতীয় উদ্যানের ভেতরে চারটি গ্রাম রয়েছে এবং আশে পাশে অঞ্চলে আরও নয়টি গ্রাম অবস্থিত। জাগোরি অঞ্চলের পশ্চিমাঞ্চলে অবস্থিত এই বসতিগুলো খুবই কম জনবহুল, যেখানে মোট জনসংখ্যা ১,৫১৫ জন। গ্রামগুলোর বিন্যাস কেন্দ্রমুখী, যেখানে বাড়িগুলো একটি কেন্দ্রীয় চত্বরকে ঘিরে অবস্থিত এবং স্লেট বা নুড়িপাথর বাঁধানো পথ দ্বারা একে অপরের সাথে সংযুক্ত। ঐতিহাসিকভাবে, জাগোরি অঞ্চলের সমস্ত গ্রাম ছোট পথ বা রাস্তা দ্বারা সংযুক্ত ছিল এবং সেগুলো আলাদা আলাদা সম্প্রদায়ের চেয়ে বরং একটি একক সত্তা হিসেবে কাজ করত।

জাগোরির অতীতের অর্থনৈতিক সমৃদ্ধি আজও গ্রামগুলোর স্থাপত্যে প্রতিফলিত হয়, এবং বর্তমানে স্থানীয় স্থাপত্য ঐতিহ্য সংরক্ষণের বিষয়টি একটি আইনে অন্তর্ভুক্ত করা হয়েছে, যা নির্দেশ দেয় যে এলাকার সকল ভবন স্থানীয় ঐতিহ্যবাহী উপাদান দিয়ে এবং স্থানীয় স্থাপত্যের সাথে সামঞ্জস্য রেখে নির্মাণ করতে হবে। জাতীয় উদ্যানের অন্যতম প্রধান বৈশিষ্ট্য হলো এর পাথরের সেতুগুলো, যা ১৯৫০-এর দশকে রাস্তা নির্মাণের আগে পর্যন্ত বাইরের বিশ্বের সাথে যোগাযোগের একমাত্র মাধ্যম ছিল। এই অঞ্চলের ষোলোটি পাথরের সেতু এবং সাতটি গির্জাকে সংরক্ষিত ঐতিহাসিক স্মৃতিস্তম্ভ হিসেবে তালিকাভুক্ত করা হয়েছে।

## জলবায়ু
ভিকোস–আওস জাতীয় উদ্যানের জলবায়ু মূলত ভূমধ্যসাগরীয়, যা মহাদেশীয় জলবায়ুর দিকে রূপান্তরশীল। ভূমধ্যসাগরীয় বৈশিষ্ট্যটি বৃষ্টিপাতের বার্ষিক বন্টন দ্বারা চিহ্নিত, যা শীতের মাসগুলোতে বেশি থাকে এবং গ্রীষ্মকালে দুই থেকে তিন মাস খরা দেখা দেয়। মহাদেশীয় জলবায়ুর উপাদানটি বার্ষিক তাপমাত্রার ব্যাপক তারতম্যের কারণে ঘটে, যে পরিমাণটি বার্ষিক গড় সর্বোচ্চ এবং গড় সর্বনিম্ন তাপমাত্রার পার্থক্য  ছাড়িয়ে যায়। জটিল ভূ-প্রকৃতি, উচ্চতার পরিবর্তন এবং আয়োনিয়ান সাগর উপকূলরেখার সাপেক্ষে অবস্থানের কারণে এই অঞ্চলের জলবায়ু বেশ অনন্য। বার্ষিক গড় তাপমাত্রা এবং বার্ষিক বৃষ্টিপাত যথাক্রমে  এবং । শীতের মাসগুলোতে এই এলাকায় অত্যন্ত কম তাপমাত্রা দেখা যায়। ভূমধ্যসাগরীয় জৈব-জলবায়ু বিভাগের তুলনায়, এই অঞ্চলটি শীতল শীতকালীন আর্দ্র অঞ্চলের অন্তর্ভুক্ত।

## বন্যপ্রাণী

উদ্যানটির বিচিত্র ভূ-প্রকৃতি ও ভৌগোলিক বৈশিষ্ট্যের কারণে এখানে উদ্ভিদ ও প্রাণীর এক অনন্য বৈচিত্র্য গড়ে উঠেছে। উদ্যানটিকে মূলত তিনটি প্রধান আবাসস্থল বা ইকোসিস্টেমে ভাগ করা যায়: ১. উপ-ভূমধ্যসাগরীয় বনভূমি: এটি মূলত পর্ণমোচী প্রশস্ত-পত্রযুক্ত গাছের বন ও বনাঞ্চল নিয়ে গঠিত, যা সমুদ্রপৃষ্ঠ থেকে প্রায় ১,৫০০ মিটার (৪,৯২১ ফুট) উচ্চতা পর্যন্ত বিস্তৃত। ২. নিম্ন ও মধ্যবর্তী ঢাল: বসতিগুলোর কাছাকাছি এই এলাকায় আধা-খোলা গুল্মভূমি, পাথুরে ভূমি, গাছপালা ঘেরা কৃষি জমি এবং বিভিন্ন বনাঞ্চল রয়েছে। ৩. উচ্চভূমি: ১,৫০০ মিটার (৪,৯২১ ফুট) উচ্চতার উপরের এই এলাকায় উপ-আলপাইন তৃণভূমি ও পাথুরে পাহাড়ের দেখা মেলে। এখানে ভূমধ্যসাগরীয় সোনালী ঈগলের মতো বিরল প্রজাতির পাখি বিচরণ করে।

### উদ্ভিদকুল
এই বনভূমি নানা প্রজাতির পর্ণমোচী ও শঙ্কুবৃক্ষ এবং প্রচুর বুনোফুলে ভরা। উদ্ভিদ প্রজাতির প্রাচুর্যের পাশাপাশি এই অঞ্চলের উদ্ভিদকুলের এক বিশেষ বৈশিষ্ট্য হলো এখানকার ‘এন্ডেমিক’ বা স্থানিক প্রজাতি, যার ২৩% বলকান এবং ৫.৮% গ্রিক অঞ্চলের নিজস্ব প্রজাতি। সম্প্রতি উদ্যানটির উদ্ভিদকুলের ওপর পরিচালিত এক গবেষণায় ৮৭৩ প্রজাতির সংবহনতন্ত্রযুক্ত উদ্ভিদ শনাক্ত করা হয়েছে। এর মধ্যে ২৫০টিরও বেশি প্রজাতি ঔষধি, সুগন্ধি বা বিষাক্ত উদ্ভিদ হিসেবে পরিচিত। উদ্যানের বনগুলো শীতল জলবায়ুর সাথে মানানসই বিভিন্ন প্রজাতিতে পরিপূর্ণ, যেমন—উইচ এলম, নেটেল-লিভড বেলফ্লাওয়ার, হর্স-চেসনাট এবং লার্জ-লিভড লিন্ডেন। এছাড়া ভিকোস গিরিখাতের উপত্যকায়, বিশেষ করে ভোইদোমাতিস নদীর তীরে 'প্লাতানাস ওরিয়েন্টালিস' গাছের সমারোহে এক চমৎকার গ্যালারি বন গড়ে উঠেছে। পাপিনগো গ্রামের আশেপাশের পার্বত্য এলাকায় জুনিপার জাতীয় গাছের আধিক্য দেখা যায়। এখানকার বনভূমিতে প্রধানত *জুনিপারাস কমিউনিস, ফোইতিদিসসিমা, অক্সিসেড্রাস এবং এক্সেলসা* প্রজাতির গাছ রয়েছে। উঁচু পাহাড়ের দিকে বিশেষ করে ‘জুনিপারাস ফোইতিদিসসিমা’ প্রজাতির গাছ বেশি দেখা যায়, যেগুলোর উচ্চতা অস্বাভাবিক রকমের বেশি—প্রায় ১০ মিটারেরও (৩৩ ফুট) বেশি। এছাড়া আরও উঁচুতে গেলে পাইন বা ফার গাছের তৈরি ঘন ও বিশুদ্ধ শঙ্কুবৃক্ষের বন নজরে আসে।

অ-সংবহনতন্ত্রযুক্ত উদ্ভিদের উপর গবেষণায় জাতীয় উদ্যান এলাকায় প্রায় ১৫০টি শ্যাওলা প্রজাতির উপস্থিতি রেকর্ড করা হয়েছে, যার মধ্যে একটি নতুন বর্ণিত ট্যাক্সা রয়েছে। ভিকোস গিরিখাত এবং উদ্যানের অন্যান্য এলাকার অনেক ঔষধি গুল্মের গুণাগুণ রয়েছে বলে বিবেচিত হতো এবং স্থানীয় নিরাময়কারীরা এগুলো সংগ্রহ করতেন, যাদের কথ্য ভাষায় "ভিকোস ডাক্তার" (, "ভিকোইয়াত্রি") বলা হতো। এই ভেষজ নিরাময়কারীরা বিশেষ রেসিপি ব্যবহার করতেন, যা প্রায়শই হিপোক্রেটিস বা ডিওস্কোরিডেসের প্রাচীন গ্রিক রেসিপির অনুলিপি ছিল এবং এগুলো গ্রিসের সীমানা ছাড়িয়ে খ্যাতি অর্জন করেছিল। এই রেসিপিগুলোতে ব্যবহৃত উদ্ভিদের মধ্যে রয়েছে লেমন বাম *মেলিসা অফিসিনালিস*, *টিলিয়া তোমেন্তোসা*, স্পিয়ারমিন্ট *মন্থা স্পিকাটা*, গ্যাস-প্ল্যান্ট *ডিকটামনাস আলবাস*, সেন্ট জন'স ওর্ট *হাইপেরিকাম পারফোরেটাম*, অ্যাবসিন্থ *আর্তেমিসিয়া এবসিনথিয়াম*, গ্রিসে “মাউন্টেন টি” বা পাহাড়ি চা হিসেবে পরিচিত অত্যন্ত জনপ্রিয় *সাইডেরিটিস রাসেরি*, এবং এল্ডার বুশ *সাম্বুকাস নিগ্রা*। এই দেশীয় উদ্ভিদ প্রজাতিগুলোর রাসায়নিক স্ক্রিনিংয়ে দেখা গেছে যে, এদের একটি বড় অংশ জৈবিকভাবে সক্রিয় উপাদান দ্বারা বৈশিষ্ট্যমণ্ডিত। স্থানীয় ২,৫০০টি শুকনো উদ্ভিদ ও ভেষজ প্রজাতির একটি সংগ্রহ কুকুলি গ্রামের স্থানীয় প্রাকৃতিক ইতিহাস জাদুঘরে প্রদর্শিত হয়।

### প্রাণীকুল

ভিকোস–আওস জাতীয় উদ্যান গ্রিসের বন্যপ্রাণী বৈচিত্র্যের দিক থেকে অন্যতম সমৃদ্ধ পার্বত্য এবং বনভূমি বাস্তুসংস্থান সংরক্ষণ করে। নেকড়ে, শিয়াল, বন্য ঘোড়া এবং রো ডিয়ারের মতো অসংখ্য বৃহৎ স্তন্যপায়ী প্রাণীর দেখা মেলে এই এলাকায়, যাদের সারা বছরই এখানে বিচরণ করতে দেখা যায়। মাউন্ট তিমফের আশেপাশের এলাকায় ভোঁদড় ও বন বিড়ালের আবাস রয়েছে, যদিও বন বিড়ালের সংখ্যা খুবই কম বা এরা বেশ বিরল। ভিকোস–আওস যে পিন্ডাস পর্বতমালায় অবস্থিত, সেটি বিপন্ন বাদামী ভালুক ও লিঙ্কসের নিরাপদ আশ্রয়স্থল। ইউরোপে এই প্রাণীগুলোর আবাসস্থলের এটিই সবচেয়ে দক্ষিণতম বিন্দু। উদ্যানটির অন্যতম প্রধান আকর্ষণ হলো ‘শ্যামোয়া’ (*Rupicapra rupicapra*)। এটি একটি বিরল প্রজাতির প্রাণী। এরা সাধারণত মানুষের আনাগোনা থেকে দূরে উঁচুতে বসবাস করতে পছন্দ করে। বিশেষ করে গিরিখাতের পাথুরে ঢালগুলো এদের প্রধান আবাসস্থল। উদাহরণস্বরূপ, ভিকোস গিরিখাতের পার্শ্ববর্তী ছোট খাদ ‘মেগাস লাকোস’-এ এদের নিয়মিত দেখা যায়।

এই পার্কে মোট ১২১ প্রজাতির পাখি পর্যবেক্ষণ করা হয়েছে, যার মধ্যে ২৬টি প্রজাতি সংরক্ষণের ক্ষেত্রে বিশেষ অগ্রাধিকার পায়। এখানে ১৫ প্রজাতির শিকারি পাখির পাশাপাশি এমন কিছু পাখির দেখা মেলে যাদের গ্রিসে সচরাচর দেখা যায় না—যেমন হ্যাজেল গ্রাউস, তেংমালমস আউল, ওয়ালক্রিপার এবং উইলো টিট। উপ-আলপাইন এবং বনাঞ্চলের বাস্তুতন্ত্রে বসবাসকারী পাখির দুটি সম্প্রদায়কে গ্রিসের সবচেয়ে পূর্ণাঙ্গ বা সমৃদ্ধ হিসেবে বিবেচনা করা হয়।  প্রথম দলটি গঠিত হয়েছে উপ-আলপাইন এলাকায় বাসা বাঁধা ও খাদ্য সংগ্রহকারী পাখিদের নিয়ে, যার মধ্যে রয়েছে আলপাইন চফ, শোর লার্ক, ওয়েস্টার্ন রক নাটহ্যাচ এবং আলপাইন সুইফট। আর দ্বিতীয় দলটি হলো শিকারি পাখিদের নিয়ে, যারা অনেক বিস্তৃত এলাকা জুড়ে খাবার খোঁজে; এদের মধ্যে অন্যতম হলো গ্রিফন ভালচার, ইজিপশিয়ান ভালচার, পেরেগ্রিন ফ্যালকন এবং কমন কেস্ট্রেল।

ভিকোস–আওস এলাকায় বিদ্যমান বিচিত্র ও উপযোগী পরিবেশ উভচর এবং সরীসৃপের বিশাল এক জনগোষ্ঠীর অস্তিত্ব টিকিয়ে রাখতে সাহায্য করে। এখানকার উপ-আলপাইন তৃণভূমিতে বাস করা ‘ভাইপেরা উরসিনাই’ (*Vipera ursinii*) সাপটি বর্তমানে অস্তিত্ব সংকটে থাকা একটি প্রজাতি। তিমফে অঞ্চলের আলপাইন হ্রদগুলোতে, বিশেষ করে ‘দ্রাকোলিমনি’-তে আলপাইন নিউট (*Triturus alpestris*) নামের এক উভচর প্রাণী দেখা যায়। মজার ব্যাপার হলো, এই প্রাণীটিকে কেন্দ্র করে স্থানীয় লোককথা ও রূপকথায় ড্রাগন এবং তাদের যুদ্ধের নানা কাহিনী প্রচলিত রয়েছে। একই এলাকায় ‘ইয়েলো-বেলিড টোড’ *(Bombina variegata)*-এর উপস্থিতিও বেশ সাধারণ। উদ্যানের নদীগুলোতে ব্রাউন ট্রাউট, কমন রোচ এবং বারবেলের মতো মাছ প্রচুর পরিমাণে পাওয়া যায়। অমেরুদণ্ডী প্রাণীদের কথা বলতে গেলে, বনভূমির গঠনগত জটিলতা এবং বিভিন্ন ছোট ছোট বায়োটোপের উপস্থিতির কারণে এখানে এক অত্যন্ত বৈচিত্র্যময় প্রাণীজগৎ গড়ে উঠেছে। নদী, পুকুর, বনের ফাঁকা জায়গা, পাথুরে স্থান, মরা গাছ, পুরোনো বৃক্ষ এবং কপিসের মতো এলাকার নৈকট্য এদের বসবাসের জন্য আদর্শ। বিশেষ করে বিভিন্ন ‘ইকোটোন’ বা পরিবেশগত মিলনস্থলে প্রায়ই অত্যন্ত বিশেষায়িত কিছু প্রজাতির দেখা মেলে।

## মানুষের ইতিহাস

এই এলাকায় মানুষের উপস্থিতির প্রথম প্রমাণ পাওয়া যায় ১৭,০০০ থেকে ১০,০০০ বছর আগে। এই সময়ে অনুকূল জলবায়ু বিরাজ করত যা ঋতুভেদে আইবেক্স এবং ক্যামোস শিকারের সুযোগ করে দিত। ভয়েডোমাটিস নদীর তীরে একটি 'রক শেল্টার' বা শিলা-আশ্রয় থেকে গুরুত্বপূর্ণ এপিপ্যালিওলিথিক প্রত্নবস্তু খনন করে উদ্ধার করা হয়েছে। খ্রিস্টপূর্ব ৯ম থেকে ৪র্থ শতাব্দীর মাঝামাঝি সময়ে মনোডেন্দ্রি এবং ভিটসার মধ্যবর্তী এলাকায় একটি ছোট মোলোসিয়ান জনবসতি ছিল। সেখানে পাথরের তৈরি বাড়িঘর এবং দুটি প্রাচীন কবরস্থানের সন্ধান পাওয়া গেছে, যা থেকে অনেক গুরুত্বপূর্ণ ঐতিহাসিক তথ্য জানা সম্ভব হয়েছে। তবে দীর্ঘ ঐতিহাসিক সময়জুড়েই এই এলাকায় মানুষের বসতি ছিল খুবই বিরল। এখানকার জমি মূলত পশুপালন এবং জ্বালানি কাঠ সংগ্রহের কাজেই বেশি ব্যবহৃত হতো।অটোমান শাসনামলে, বিশেষ করে ১৭শ থেকে ১৯শ শতাব্দীর দিকে, স্থানীয় গ্রিক অর্থোডক্স সম্প্রদায়গুলো অটোমান কর্তৃপক্ষের কাছ থেকে বেশ কিছু বিশেষ সুযোগ-সুবিধা পেয়েছিল। সেই সময় জাগোরি অঞ্চলটি অটোমান সাম্রাজ্যের অধীনে একধরনের স্বায়ত্তশাসন লাভ করে। এর ফলে স্থানীয় মানুষ সেই ভারী করের বোঝা থেকে মুক্তি পেয়েছিল, যা সমতলের বাসিন্দাদের জীবনকে বিপর্যস্ত করে তুলেছিল। সে সময়ে গ্রামবাসীদের একটি বড় অংশ বড় বড় শহরে পাড়ি জমিয়েছিল। তাদের অনেকেই পেশাগত জীবনে দারুণ সফল হয়েছিলেন। পরবর্তীতে তারা নিজেদের গ্রামে ফিরে আসেন এবং প্রভূত ধন-সম্পদ অর্জনের পাশাপাশি এখানে বিলাসবহুল সব প্রাসাদ নির্মাণ করেন। এএমন এক অনুকূল পরিবেশেই মূলত ‘ভিকোস ডাক্তারদের’ ভেষজ চিকিৎসা পদ্ধতি বিকশিত ও সমৃদ্ধ হয়েছিল। পাশাপাশি এখানে গড়ে ওঠে এক সমৃদ্ধ সাংস্কৃতিক ও বুদ্ধিবৃত্তিক জীবনধারা, যা গ্রিসকে উপহার দিয়েছে অনেক খ্যাতনামা পণ্ডিত ও সমাজসেবী।

দ্বিতীয় বিশ্বযুদ্ধ-পরবর্তী নগরায়নের ফলে এই এলাকাটি বর্তমানে জনবিরল। এখানকার অনেক ঘরবাড়ি এখন বন্ধ হয়ে পড়ে আছে, আর ঐতিহ্যবাহী গ্রামীণ অর্থনীতি পরিত্যক্ত হওয়ায় সাংস্কৃতিক ভূ-প্রকৃতিও প্রভাবিত হয়েছে। ভিকোস-আওস যে অঞ্চলের অংশ, সেই এপিরাসকে গ্রিসের অন্যতম অনুন্নত অঞ্চল হিসেবে বিবেচনা করা হয়। পর্যটনই এখন স্থানীয় অর্থনীতির আয়ের প্রধান উৎস, যদিও এটি অত্যন্ত ঋতুভিত্তিক। ১৯৮০-এর দশকে মূলত সরকারি উদ্যোগে আবাসন এবং পর্যটন অবকাঠামোর ব্যাপক উন্নয়ন ঘটেছিল।

## উদ্যান ব্যবস্থাপনা

গ্রিক সরকারের একটি প্রচেষ্টা হিসেবে ভিকোস–আওস এলাকাকে ১৯৭৩ সালে জাতীয় উদ্যান হিসেবে ঘোষণা করা হয়। এটি এই এলাকার স্থানীয় প্রাণিকুল, উদ্ভিদকুল এবং ভূ-তাত্ত্বিক গঠন সংরক্ষণের জন্য গুরুত্বপূর্ণ ছিল।

ভিকোস–আওস জাতীয় উদ্যানের প্রশাসনিক ও ব্যবস্থাপনার দায়িত্ব দুটি জেলা বন দপ্তরের ওপর ন্যস্ত, যাদের তত্ত্বাবধানে কাজ করে প্রেফেকচার পর্যায়ের বন অধিদপ্তর। এছাড়া, পাপিনগো গ্রামে অবস্থিত ওয়ার্ল্ড ওয়াইড ফান্ড ফর নেচারও ব্যবস্থাপনার বিভিন্ন গুরুত্বপূর্ণ ক্ষেত্রে সক্রিয় ভূমিকা রাখে। সরকারি উদ্যোগের পাশাপাশি উদ্যানটি সুরক্ষায় স্থানীয় ব্যবস্থাপনা সংস্থা ও সাধারণ মানুষকেও অংশগ্রহণে উৎসাহিত করা হয়। উদ্যানের মূল অংশে বনজ সম্পদ আহরণ, পশু চারণ, শিকার এবং মাছ ধরা আইনত নিষিদ্ধ। উদ্যানের বাইরের বা পরিধিভুক্ত এলাকাগুলোতে অবশ্য এমন কঠোর নিষেধাজ্ঞা নেই, তবে উদ্যানের লক্ষ্য অর্জনের জন্য বন বিভাগ প্রয়োজনে যেকোনো পদক্ষেপ নিতে পারে। এতসবের পাশাপাশি ভূমিক্ষয়, ভূমিধস এবং দাবানলের মতো প্রাকৃতিক দুর্যোগ উদ্যানটির জন্য বড় ধরনের ঝুঁকি তৈরি করে, যা এখানকার উদ্ভিদ ও প্রাণিকুলকে হুমকির মুখে ফেলে। সাম্প্রতিক দশকগুলোতে পর্যটনের নেতিবাচক প্রভাবও উদ্যানটির জন্য একটি নতুন চ্যালেঞ্জ হয়ে দাঁড়িয়েছে। অন্যদিকে, ভৌগোলিক প্রতিকূলতার কারণে এখানে প্রয়োজনীয় অবকাঠামো, বিশেষ করে যাতায়াত পথ ও টেলিযোগাযোগ ব্যবস্থা তৈরি বা রক্ষণাবেক্ষণ করা বেশ কঠিন হয়ে পড়ে।

জাতীয় উদ্যানটির আয়তন বেশ বিশাল এবং এখানে উন্নত সড়ক অবকাঠামোরও বেশ অভাব রয়েছে। তাই মানুষের কর্মকাণ্ড এবং বাস্তুতন্ত্রের ওপর এর প্রভাব পর্যবেক্ষণের জন্য ‘রিমোট সেন্সিং’ বা দূরসংবেদন প্রযুক্তিই একমাত্র কার্যকর উপায়। ইতিমধ্যেই এই অঞ্চলটি নিয়ে বিস্তারিত তথ্য সংগ্রহের কাজ শুরু হয়েছে। এর আওতায় মূলত ওরোগ্রাফি (পর্বতবিজ্ঞান), ভূমির ঢাল, সড়ক নেটওয়ার্ক, ভূমির ব্যবহার, মানব বসতি এবং পর্যটন কেন্দ্রগুলোর মতো বিষয়গুলোকে বিশ্লেষণ করা হচ্ছে। উদ্যান ব্যবস্থাপনার জন্য ‘রিমোট সেন্সিং’ ও ‘ভৌগোলিক তথ্য ব্যবস্থা’ কৌশলের ব্যবহার অত্যন্ত জরুরি; কারণ এগুলোই ভবিষ্যতের মূল্যায়ন ও প্রভাব বিশ্লেষণের মূল ভিত্তি হিসেবে কাজ করে।

বর্তমান রাষ্ট্রীয় ও আঞ্চলিক নীতিমালার মূল লক্ষ্য হলো পর্যটন উন্নয়ন এবং এই অঞ্চলের প্রাকৃতিক ও সাংস্কৃতিক ঐতিহ্য সংরক্ষণের মধ্যে একটি সতর্ক সমন্বয় গড়ে তোলা। এক্ষেত্রে 'পরিবেশ-পর্যটন' বা ইকোট্যুরিজম একটি আদর্শ সমাধান হতে পারে। কারণ, এটি আর্থ-সামাজিক উন্নয়ন এবং পরিবেশ সুরক্ষার মধ্যে প্রয়োজনীয় ভারসাম্য বজায় রাখতে সাহায্য করে। পরিবেশ-পর্যটন উন্নয়নের নির্দিষ্ট লক্ষ্যগুলোর মধ্যে রয়েছে ক্ষুদ্র পরিসরে কৃষিকাজ এবং পশু পালনের মতো ঐতিহ্যবাহী পেশাগুলোকে নতুন করে জাগিয়ে তোলা। একই সাথে, এখানে 'শ্যামোয়া' প্রাণীদের আবাসস্থলের জন্য একটি বিশেষ নেটওয়ার্ক গড়ে তোলার পরিকল্পনাও রয়েছে।

## বিনোদন

ভিকোস-আওস জাতীয় উদ্যান প্রাকৃতিকভাবেই এক বড় আকর্ষণ। এখানে ইকোট্যুরিজম (পরিবেশ-পর্যটন) এবং অ্যাগ্রোট্যুরিজমের (কৃষি-পর্যটন) প্রচুর সম্ভাবনা রয়েছে। জাতীয় ও ইউরোপীয় তহবিলের সহায়তায় স্থানীয় পর্যটন শিল্প বেশ বিকশিত হয়েছে। এই শিল্পের মূল বৈশিষ্ট্য হলো, স্থানীয় ঐতিহ্য ও সংস্কৃতির প্রতি শ্রদ্ধা রেখে পর্যটকদের জন্য পরিমিত আবাসন ও অন্যান্য সেবা নিশ্চিত করা।ফেডারেশন অফ নেচার অ্যান্ড ন্যাশনাল পার্কস অফ ইউরোপ-এর মতে, বর্তমানে এই অঞ্চলে একটি টেকসই পর্যটন ব্যবস্থার প্রয়োজনীয়তা আগের চেয়ে অনেক বেশি অনুভূত হচ্ছে। 

ভিকোস-আওস অঞ্চলের নদীগুলো রাফটিং এবং ক্যানো-কায়াকিং প্রেমীদের জন্য দারুণ এক জনপ্রিয় গন্তব্য। এর বাইরেও এখানে পর্বতারোহণ, হাইকিং এবং মাউন্টেন বাইকিংয়ের মতো রোমাঞ্চকর সব খেলার সুযোগ রয়েছে। এসব কার্যক্রমের মাধ্যমে পর্যটকরা এখানকার অপূর্ব প্রাকৃতিক সৌন্দর্য এবং স্থাপত্য দেখার দারুণ সুযোগ পান। এই অঞ্চলের জনপ্রিয় ট্রেইলগুলোর মধ্যে অন্যতম হলো ভিকোস গিরিখাত অতিক্রম করা। প্রায় ছয় থেকে সাত ঘণ্টা সময়সাপেক্ষ এই ট্রেইলটি মাঝারি মানের কঠিন বলে বিবেচিত হয়। এছাড়া মাউন্ট টিমফির চূড়াগুলোর আশপাশে হাইকিং করাটাও পর্যটকদের কাছে বেশ জনপ্রিয়। ভিকোস গিরিখাতের প্যানোরামিক বা বিস্তৃত দৃশ্য উপভোগ করার জন্য এখানে চমৎকার সব ভিউপয়েন্ট বা লুকআউট রয়েছে—যেমন অক্সিয়া ও বেলোই লুকআউট এবং ১৫শ শতাব্দীর সেন্ট পারাসকেভি মঠ। উল্লেখ্য যে, এই জায়গাগুলোতে পৌঁছানোর একমাত্র উপায় হলো পায়ে হেঁটে যাওয়া।

## গ্যালারি

## আরও দেখুন
*গ্রিসের ভূগোল
*গ্রিসের ইতিহাস
*গ্রিসের পর্যটন

## তথ্যসূত্র

## উৎসসমূহ

* 
* 
* 
* 
* 
* 
* 
* 
* 
* 
* 
* 

## আরও পড়ুন

* 
* 
* 
* 
* 

## বহিঃসংযোগ

* গ্রিক মাউন্টেন ফ্লোরা (আর্কাইভকৃত)

বিষয়শ্রেণী:১৯৭৩-এ প্রতিষ্ঠিত সংরক্ষিত অঞ্চল